Weermaglede in pekel omdat hulle publiek ‘terroriseer’Tentoonstelling van die Suid-Afrikaanse Nasionale Weermag tydens Weermagdag op 21 Februarie 2015. (Foto: Potchefstroom Armed Forces Day, Facebook) Weermaglede gestasioneer in die omgewing van die suikerproduserende Zoeloelandse dorp Pongola (in KwaZulu-Natal) is in die pekel nadat hulle inwoners se huise onwettig deursoek en die publiek aangerand en geïntimideer het. Die minister van verdediging, Nosiviwe Mapisa-Nqakula, het in antwoord op ŉ parlementêre vraag deur Maliyakhe Shelembe, DA-LP, bevestig dat inwoners van Pongola klagtes teen weermaglede ingedien het by die Pongola-polisiestasie. Volgens die minister het die klagtes verband gehou met bewerings van onwettige klopjagte op private huise, wat sonder lasbriewe en sonder polisiebegeleiding plaasgevind het. Sommige inwoners is ook deur die soldate aangerand tydens die onwettige klopjagte. Die klagtes wat by die polisie ingedien is, sluit onwettige gedrag, diefstal en aanranding in. ’n Ondersoek deur die weermag het aan die lig gebring dat die bewerings juis is en dat die inwoners se klagtes water hou. Nou is die weermaglede dubbeld in die moeilikheid – hulle moet hulle verdedig teen ’n polisie-ondersoek op kriminele klagtes en terselfdertyd teen ’n militêre ondersoek wat voor ’n krygsraad besleg sal word. “Ek en die Suid-Afrikaanse Nasionale Weermag veroordeel die gedrag van hierdie lede onvoorwaardelik en ten sterkste. Dit is nie hoe ons ons werk doen nie en ons vra opreg om verskoning aan die mense van Pongola,” het Mapisa-Nqakula gesê. Sy het die versekering gegee dat weermagprotokolin die proses oortree is en die hoof van die weermag het regstreeks van haar opdrag gekry om te verseker dat so iets nooit weer gebeur nie.